Document ID: 32005R0827

32005R0827
L 137/16
JURNALUL OFÍCIAL AL UNIUNII EUROPENE
REGULAMENTUL (CE) NR. 827/2005 AL COMISIEI
din 30 mai 2005
privind normele de aplicare a Regulamentului (CE) nr. 1255/1999 al Consiliului privind acordarea unui ajutor comunitar pentru depozitarea privată a anumitor brânzeturi în perioada de depozitare 2005/2006
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și produselor lactate (1), în special articolul 10,
întrucât:
(1)
Articolul 9 din Regulamentul (CE) nr. 1255/1999 prevede că acordarea unui ajutor pentru depozitarea privată poate fi decisă pentru brânzeturile cu păstrare îndelungată și pentru brânzeturile din lapte de oaie și/sau de capră care necesită cel puțin șase luni pentru maturare, în cazul în care pentru aceste brânzeturi evoluția prețurilor și situația depozitării indică un dezechilibru major al pieței care poate fi eliminat sau redus prin depozitarea sezonieră.
(2)
Natura sezonieră a producției anumitor brânzeturi cu păstrare îndelungată și de brânzeturi Pecorino Romano, Kefalotyri și Kasseri este agravată de o caracteristică sezonieră inversă a consumului. În plus, fragmentarea producției acestor brânzeturi agravează consecințele naturii sezoniere menționate anterior. În consecință, este necesar să se recurgă la o depozitare sezonieră în limita cantităților care rezultă din diferența dintre producția din lunile de vară și cea din lunile de iarnă.
(3)
Ar trebui precizate tipurile de brânză eligibile pentru ajutor și ar trebui stabilite cantitățile maxime care pot beneficia de ajutor, precum și durata contractelor, în funcție de nevoile reale ale pieței și de posibilitatea de conservare a brânzeturilor respective.
(4)
Este oportun să se precizeze conținutul contractului de depozitare, precum și măsurile esențiale care permit asigurarea identificării și a controlului brânzeturilor sub contract. Valoarea ajutorului trebuie stabilită ținându-se seama de cheltuielile de depozitare și de echilibrul care trebuie respectat între brânzeturile care beneficiază de acest ajutor și alte brânzeturi comercializate. Ținând seama de aceste elemente, precum și de resursele disponibile, valorile pentru cheltuielile fixe și pentru cheltuielile zilnice de antrepozitare trebuie să fie diminuate; valoarea pentru cheltuielile financiare trebuie calculată pe baza unei rate a dobânzii de 2 %.
(5)
Dispozițiile detaliate ar trebui precizate și în ceea ce privește documentația, contabilitatea, precum și frecvența și modalitățile de control. În această privință, trebuie prevăzut că statele membre pot pune total sau parțial cheltuielile de control în sarcina contractantului.
(6)
Măsurile prevăzute de prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
Obiectul
Prezentul regulament stabilește normele de aplicare pentru acordarea unui ajutor comunitar pentru depozitarea privată a anumitor brânzeturi (denumit în continuare „ajutorul”), prevăzut la articolul 9 din Regulamentul (CE) nr. 1255/1999, în perioada de depozitare 2005/2006.
Articolul 2
Definiții
În sensul prezentului regulament, se înțelege prin:
(a)
„lot de depozitare”: o cantitate de brânză de cel puțin 2 tone, de același tip și intrată în stoc în aceeași zi în același antrepozit;
(b)
„ziua de începere a depozitării contractuale”: ziua următoare celei intrării în stoc;
(c)
„ultima zi de depozitare contractuală”: ziua care precedă ziua ieșirii din stoc;
(d)
„perioada de depozitare”: perioada în cursul căreia brânza poate fi reglementată de regimul de depozitare privată, așa cum se prevede în anexă pentru fiecare tip de brânză.
Articolul 3
Brânzeturile eligibile pentru ajutor
(1) Ajutorul se acordă pentru anumite brânzeturi cu păstrare îndelungată, pentru brânzeturile Pecorino Romano și pentru brânzeturile Kefalotyri și Kasseri în condițiile prevăzute în anexă.
(2) Brânzeturile trebuie să fie fabricate în Comunitate și să îndeplinească următoarele condiții:
(a)
să poarte, în caractere de neșters, indicația întreprinderii unde au fost fabricate și a zilei și a lunii de fabricație, aceste indicații putând lua forma unui cod;
(b)
să fi trecut un test de calitate stabilind clasificarea lor, în funcție de maturare, în categoriile definite în anexă.
Articolul 4
Contractul de depozitare
(1) Contractele privind depozitarea privată a brânzeturilor sunt încheiate între organismul de intervenție a statului membru pe teritoriul în care sunt antrepozitate brânzeturile și persoane fizice sau juridice, denumite în continuare „contractanți”.
(2) Contractul de depozitare este stabilit în scris și pe baza unei cereri de încheiere a unui contract.
Această cerere trebuie să ajungă la organismul de intervenție într-un termen de maximum 30 de zile de la data intrării în stoc și nu se poate referi decât la loturile de brânzeturi pentru care operațiunile de intrare în stoc s-au încheiat. Organismul de intervenție înregistrează data de primire a cererii.
În cazul în care cererea ajunge la organismul de intervenție într-un termen care nu depășește 10 zile lucrătoare după termen, contractul de depozitare mai poate fi încheiat, dar valoarea ajutorului este redusă cu 30 %.
(3) Contractul de depozitare se încheie pentru unul sau mai multe loturi de depozitare și cuprinde, în special, dispoziții privind:
(a)
cantitatea de brânzeturi care face obiectul contractului;
(b)
datele aferente executării contractului;
(c)
valoarea ajutorului;
(d)
identificarea antrepozitelor.
(4) Contractul de depozitare se încheie într-un termen de cel mult 30 de zile de la data înregistrării cererii de încheiere a unui contract.
(5) Măsurile de control și, în special, cele prevăzute la articolul 7 fac obiectul unui caiet de sarcini stabilit de către organismul de intervenție. Contractul de depozitare face trimitere la respectivul caiet de sarcini.
Articolul 5
Intrarea și ieșirea din stoc
(1) Perioadele operațiilor de intrare în stoc și de ieșire din stoc sunt menționate în anexă.
(2) Ieșirea din stoc se efectuează pe loturi integrale de depozitare.
(3) În cazul în care, la sfârșitul primelor 60 de zile de depozitare contractuală, diminuarea calității brânzeturilor se dovedește mai mare decât aceea care rezultă în mod normal din conservare, contractanții pot fi autorizați, o dată pe lot de depozitare, să înlocuiască, pe cheltuiala lor, cantitățile defectuoase.
În cazul în care cantitățile defectuoase sunt constatate în timpul controalelor în curs de depozitare sau la ieșirea din stoc, aceste cantități nu pot primi ajutorul. În afară de aceasta, cantitatea care rămâne din lotul eligibil pentru ajutor nu poate fi mai mică de două tone.
Al doilea paragraf se aplică în caz de ieșire a unei părți dintr-un lot înainte de începutul perioadei de ieșire din stoc prevăzute la alineatul (1) sau înainte de expirarea termenului minim de depozitare prevăzut la articolul 8 alineatul (2).
(4) În cazul prevăzut la alineatul (3) primul paragraf, pentru a calcula ajutorul pentru cantitățile înlocuite, prima zi de depozitare contractuală este ziua de începere a depozitării contractuale.
Articolul 6
Condițiile de depozitare
(1) Statul membru se asigură că sunt respectate toate condițiile care dau dreptul la plata ajutorului.
(2) Contractantul sau, la cererea sau cu autorizația statului membru, responsabilul antrepozitului pune la dispoziția organismului competent însărcinat de control orice document care permite, în special, verificarea, în ceea ce privește produsele în depozitare privată, a următoarelor elemente:
(a)
proprietatea în momentul depozitării;
(b)
originea și data de fabricație a brânzeturilor;
(c)
data depozitării;
(d)
prezența în antrepozit și adresa antrepozitului;
(e)
data ieșirii din stoc.
(3) Contractantul sau, după caz, responsabilul antrepozitului ține pentru fiecare contract o evidență operativă, disponibilă la antrepozit, care cuprinde:
(a)
identificarea după numărul de lot de depozitare a produselor aflate în depozitare privată;
(b)
datele intrării în stoc și ieșirii din stoc;
(c)
numărul de brânzeturi și greutatea lor, indicată pe loturi de depozitare;
(d)
localizarea produselor în antrepozit.
(4) Produsele depozitate trebuie să fie ușor identificabile, accesibile și să fie individualizate pe contracte. O marcă specifică se aplică pe brânzeturile care fac obiectul depozitării.
Articolul 7
Controale
(1) În momentul punerii în stoc, organismul competent efectuează controale, în special cu scopul de a garanta că produsele depozitate sunt eligibile pentru ajutor și de a preveni orice posibilitate de substituire de produse pe parcursul depozitării contractuale.
(2) Organismul competent efectuează controale inopinate, prin sondaj, privind prezența produselor în antrepozit. Eșantionul reținut trebuie să fie reprezentativ și să corespundă la cel puțin 10 % din cantitatea sub contract de depozitare privată în cadrul măsurii de ajutor.
Acest control cuprinde, în afară de examinarea evidenței operative prevăzute la articolul 6 alineatul (3), verificarea fizică a greutății și a naturii produselor și identificarea lor. Aceste verificări fizice trebuie să se efectueze pe cel puțin 5 % din cantitatea supusă controlului inopinat.
(3) La sfârșitul termenului de depozitare contractuală, organismul competent efectuează un control privind prezența produselor. Cu toate acestea, în cazul în care produsele rămân în stoc după expirarea termenului maxim de depozitare contractuală, acest control poate fi efectuat în momentul ieșirii din stoc.
În vederea controlului prevăzut la primul paragraf, contractantul informează organismul competent, menționând loturile de depozitare în cauză, cu cel puțin cinci zile lucrătoare înainte de expirarea termenului de depozitare contractuală sau înainte de începutul operațiilor de scoatere din stoc, în cazul în care acestea din urmă au loc în cursul sau după perioada de depozitare.
Statul membru poate accepta un termen mai scurt decât cele cinci zile lucrătoare prevăzute la al doilea paragraf.
(4) Controalele efectuate în temeiul alineatelor (1), (2) și (3) trebuie să facă obiectul unui raport care precizează:
(a)
data controlului;
(b)
durata;
(c)
operațiile efectuate.
Raportul controlului trebuie semnat de agentul responsabil și contrasemnat de contractant sau, după caz, de responsabilul antrepozitului și trebuie să fie inclus în dosarul de plată.
(5) În caz de neregularități care afectează 5 % sau mai mult din cantitățile de produse care fac obiectul controlului, controlul se extinde la un eșantion mai mare, determinat de organismul competent.
Statele membre notifică aceste cazuri Comisiei într-un termen de patru săptămâni.
(6) Statele membre pot prevedea ca, în totalitate sau parțial, cheltuielile de control să fie în sarcina contractantului.
Articolul 8
Ajutoarele de depozitare
(1) Valorile ajutorului sunt stabilite după cum urmează:
(a)
7,50 EUR pe tonă pentru cheltuielile fixe;
(b)
0,20 EUR pe tonă și pe zi de depozitare contractuală pentru cheltuielile de antrepozitare;
(c)
pentru cheltuielile financiare, pe zi de depozitare contractuală:
(i)
0,23 EUR pe tonă pentru brânzeturile cu păstrare îndelungată;
(ii)
0,28 EUR pe tonă pentru brânzeturile Pecorino Romano;
(iii)
0,39 EUR pe tonă pentru brânzeturile Kefalotyri și Kasseri.
(2) Nu se acordă nici un ajutor în cazul în care durata de depozitare contractuală este mai mică de șaizeci de zile. Valoarea maximă a ajutorului nu poate fi mai mare decât valoarea care corespunde unei durate de depozitare contractuală de 180 de zile.
În cazul în care termenul prevăzut la articolul 7 alineatul (3) al doilea sau, după caz, al treilea paragraf nu este respectat de contractant, ajutorul este diminuat cu 15 % și nu este plătit decât pentru perioada pentru care contractantul furnizează dovada, în conformitate cu cerințele organismului competent, că brânzeturile au rămas în depozitare contractuală.
(3) Ajutorul se plătește la cererea contractantului la expirarea perioadei de depozitare contractuală într-un termen de 120 de zile de la data primirii cererii, cu condiția să se fi efectuat controalele prevăzute la articolul 7 alineatul (3), iar condițiile care dau dreptul la plata ajutorului să fie respectate.
Cu toate acestea, în cazul în care este în curs o anchetă administrativă privind dreptul la ajutor, plata nu are loc decât după recunoașterea dreptului la ajutor.
Articolul 9
Intrarea în vigoare
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 mai 2005.

Labels: 3
17
5
6